صنعوها من ارقى المكونات، وانطوها اسماء خاصة و صارت ماركات عالمية انتشرت بالعالم كله، ضافوا عليها عطور و نكهات مختلفة، وانطوها شكل انيق و بعلبة حلوة والوانها منتقات بذوق، و كتبوا تحذير بأحد جوانبها يكول:
" أستخدامها سبب رئيسي لامراض القلب و الرئة وتصلب الشرايين و السرطان !؟! ". . .عدا كل هذا ريحتها مو طيبة.
مرة سألوني عنها وعن رأيي بمستخدميها، بالبداية جوابي كان ، انو تنطي لمستخدمها صفة غامضة و جاذبية معينة، طبعا هذا مو بس رأيي الخاص . يجور رأيي بالبداية بهذي الصورة لان الي اعرفهم من مستخدميها او متعودة على منظر الاشخاص يطالبون بيها و يشتروها، لكن ما اعرف شنو الي غير فكرتي عنها وبديت اتضايق منها يوم بعد يوم..
اتصور لان اكو صفات اهم ممكن ان يتمتع بيها الشخص وتنطي الجاذبية او صفات حلوة تترك اثر ايجابي عند المقابل....
هنا اتصور راح انتقل لموضوع ثاني مختلف و اله علاقة بيها ، واذا ماكو فراح اعتبرها مدري شنو و مو اي شخص يفتهمها.
.اما الصفات الي ممكن ان يتمتع بيها الشخص و الي تترك اثر حلو فمتعددة، لو اريد اعددها فأكيد راح اكتب رأيي بصورة خاصة ..مثلا :الشخصية.. الانسان ممكن يكون متفائل او متشائم، خيالي او واقعي، رومانسي او خالي من المشاعر، اجتماعي او منعزل عن باقي الناس، عنده هدف بحياته وطموح يريد يوصل اله او يذب اللوم عالدنيا و يشتكي من حظه و هو ما باذل اي جهد حتى يحقق شي بحياته؟..
ممكن يكون هذا الانسان مغرور او بسيط وعفوي بتصرفاته وية الغير، او يكون تفكيره محدود و سطحي (وهذي برأيي وحدة من اسوأ الصفات الي يملكها الانسان ) او يكون عنده افكار حلوة و يحلل الامور بعقل واعي و متحضر..
او ممكن عصبي او هادئ ، اشوف اسلوبه بالتعامل وية الناس وخاصة احترامه للمرأة ..اعترف هنا اكو تحيز!! اعتقد هذي الصفة مهمة و خاصة احنة البنات نهتم الها..اما بالنسبة الي فأعتبرها صفة مهمة تدل على رقي الانسان و افكاره..و هواية صفات و تفاصيل تنطي انطباع و جاذبية للاشخاص ...
مثل ستايل اللبس، اهتماماته الخاصة بالحياة، هواياتة، مستحيل تكون الجكارة تنطي صفة اهم من الي ذكرت.. ارجع لموضوعي الرئيسي الي هو التدخين..فيا مدخن بس اريد اعرف شنو الي مخليك متمسك بيها لهذي الدرجة؟
ممكن النيكوتين؟؟
او ريحة الدخان؟؟
او مدري شنو؟؟
و شنو الاحساس المصاحب للتدخين؟؟
و الجكارة بيدك؟؟
يا مدخن، شو من انت ضايج تدخن و من انت فرحان و مرتاح هم تدخن؟؟ساعة تكول من انت وحيد تكون الجكارة هي الرفيقة الي تهون عليك الغربة..و ساعة تكول الغربة بدت تقل و انحل موضوعها بس بعدك تدخن!! متكلي لشوكت؟؟ ترة مو زين على صحتك....مو زين . . .مو زين . . .